बारिश ने किया भारत को जीत से महरूम  
भारत को गेंदबाजी में शुरुआती सफलता के बावजूद बारिश के कारण इंग्लैंड के खिलाफ पहले वनडे में संभावित जीत से महरूम होना पड़ा।
पार्थिल पटेल और विराट कोहली के अर्द्धशतक और दोनों के बीच 103 रन की साझेदारी की मदद से मजबूत स्कोर खड़ा करने वाले भारत को गेंदबाजी में शुरुआती सफलता के बावजूद बारिश के कारण इंग्लैंड के खिलाफ पहले वनडे में संभावित जीत से महरूम होना पड़ा।   पार्थिव (95) और विराट कोहली (55) के अर्द्धशतकों की मदद से भारत ने सात विकेट पर 274 रन बनाए जिसके जवाब में इंग्लैंड की टीम ने जब 7.2 ओवर में दो विकेट पर 27 रन बनाए थे तब बारिश आ गई और फिर खेल दोबारा शुरू नहीं हो सका।  बीच में 32 ओवर में 224 रन और 20 ओवर में 164 रन के लक्ष्य के साथ मैच दोबारा शुरू करने की कोशिश की गई लेकिन लगातार बारिश होने के कारण ऐसा संभव नहीं हो सका। ये दोनों ही लक्ष्य संभवत: भारत के पक्ष में थे। दोनों टीमों के बीच दूसरा वनडे अब छह सितंबर को साउथम्पटन में खेला जाएगा।  मौजूदा दौरे पर अब तक जीत से महरूम रहे भारत को मैच शुरू होने से पहले ही झटका लगा जब स्टार बल्लेबाज सचिन तेंदुलकर पैर के अंगूठे की अपनी पुरानी चोट के उभरने के कारण मैच से बाहर हो गए। भारतीय पारी के 38वें ओवर में रोहित शर्मा की अंगुली में भी स्टुअर्ट ब्राड की गेंद लगने से फ्रेक्चर हो गया और वह अब श्रृंखला में नहीं खेल पाएंगे। लक्ष्य का पीछा करने उतरे इंग्लैंड की शुरुआत काफी खराब रही। कप्तान और सलामी बल्लेबाज एलिस्टेयर कुक (04) ने प्रवीण कुमार की गेंद को विकेटों पर खेलकर पवेलियन लौटे।  प्रवीण ने अपने चौथे और पारी के सातवें ओवर में दूसरे सलामी बल्लेबाज क्रेग कीस्वेटर (06) को भी पगबाधा आउट करके इंग्लैंड का स्कोर 21 रन पर दो विकेट कर दिया। इसके कुछ ही देर बाद बारिश आने लगी और मैच बीच में ही रोकना पड़ा जो दोबारा शुरू नहीं हो सका। इस समय जोनाथन ट्राट 14 और इयान बेल दो रन बनाकर खेल रहे थे।